Wat is die Seun? – Galasiërs 4:3-7 – Bybelskool
Written by Chris van Wyk on May 3, 2019 . Posted in Wie is God?.
Toe ons nog geestelik minderjarig was, het ons die magte van die wêreld soos slawe gedien. Maar in die volheid van die tyd het God sy Seun gestuur. Hy is uit 'n vrou gebore, onder die wet, sodat Hy hulle wat onder die wet is, kan vrykoop, ja, sodat ons tot kinders aangeneem kan word. En omdat julle sy kinders is, het God die Gees van sy Seun gestuur om in ons te lewe. Die Gees in ons roep voortdurend na God: "Abba!" – wat die Aramese woord is vir "Vader". Jy is dus nie meer slaaf nie, maar kind. En as sy kind het God jou sy erfgenaam gemaak! (NLV)
1. Paulus tref hier 'n onderskeid tussen geestelik minderjariges wat soos slawe lewe, en kinders in wie God se Gees lewe. In die Grieks word die onderskeid met die woorde nēpioi (onvolwasse kinders) en huioi (volwasse kinders) weergegee. Wat is die uitstaande kenmerke hier van minderjarige en volwasse kinders, en hoe verskil dit volgens die teks?
2. Dink goed na dat God die Gees van sy Seun gestuur het om in jou te lewe. Wat is jou ervaring daarvan en hoe kan jy dit meer ervaar?
3. Lees die verse later vandag weer om jou te herinner aan God se uitnemende gawe aan jou deur sy Gees, dat Hy jou sy kind noem en jou sy erfgenaam maak.